[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 7.5.2008

KOM(2008) 250 endelig

2008/0096 (CNB)

Forslag til

RÅDETS FORORDNING

om ændring af forordning (EF) nr. 974/98 med henblik på indførelse af euroen i Slovakiet

(forelagt af Kommissionen)

BEGRUNDELSE

1. Baggrunden for forslaget

Den 7. maj 2008 vedtog Kommissionen et forslag til Rådets beslutning i henhold til traktatens artikel 122, stk. 2, om, at Slovakiet opfylder de nødvendige betingelser for indførelse af den fælles valuta, og at Slovakiets dispensation ophæves med virkning fra den 1. januar 2009.

I tilfælde af en positiv beslutning skal Rådet efterfølgende træffe de andre foranstaltninger, som er nødvendige for indførelse af euroen i Slovakiet.

Rådets forordning (EF) nr. 974/98 om indførelse af euroen[1] fastsætter regler for den første indførelse af euroen i den første bølge af medlemsstater i euroområdet og i Grækenland[2]. Denne forordning er blevet ændret ved:

- forordning (EF) nr. 2169/2005 med henblik på fremtidige udvidelser af euroområdet

- forordning (EF) nr. 1647/2006 med henblik på at lade Slovenien være omfattet af euroforordningen (Slovenien indførte euroen pr. 1. januar 2007)

- forordning (EF) nr. 835/2007 med henblik på at lade Cypern være omfattet af euroforordningen (Cypern indførte euroen pr. 1. januar 2008)

- forordning (EF) nr. 836/2007 med henblik på at lade Malta være omfattet af euroforordningen (Malta indførte euroen pr. 1. januar 2008).

For at Slovakiet kan blive omfattet af forordning (EF) nr. 974/98, skal der indsættes en henvisning til denne medlemsstat i denne forordning. Nærværende forslag indeholder de nødvendige ændringer af forordningen.

Slovakiets plan for overgang til euroen fastsætter, at det såkaldte "big bang"-scenario bør finde anvendelse, dvs. at indførelsen af euroen som Slovakiets valuta og indførelsen af eurosedler og -mønter i denne medlemsstat bør falde tidsmæssigt sammen.

2. RETLIGE ASPEKTER

2.1. Retsgrundlag

Retsgrundlaget for dette forslag er EF-traktatens artikel 123, stk. 5, der giver mulighed for at træffe de andre foranstaltninger, som er nødvendige for indførelse af euroen i en medlemsstat, hvis dispensation er blevet ophævet i medfør af traktatens artikel 122, stk. 2.

Rådet handler med enstemmighed blandt medlemsstaterne uden dispensation og den berørte medlemsstat, på forslag af Kommissionen og efter høring af ECB.

2.2. Subsidiaritet og proportionalitet

Forslaget hører ind under Fællesskabets enekompetence. Subsidiaritetsprincippet finder derfor ikke anvendelse.

Dette forslag går ikke ud over, hvad der er nødvendigt for at opfylde dets formål, og er derfor i overensstemmelse med proportionalitetsprincippet.

2.3. Reguleringsmiddel/reguleringsform

En forordning er det eneste egnede retlige instrument til at ændre Rådets forordning (EF) nr. 974/98 om indførelse af euroen.

3. Budgetmæssige konsekvenser

Forslaget har ingen konsekvenser for Fællesskabets budget.

4. Bemærkninger til de enkelte artikler

4.1. Artikel 1

I henhold til artikel 1, litra a), og artikel 1a i forordning (EF) nr. 974/98 fremgår de deltagende medlemsstater og datoen for indførelse af euroen, datoen for indførelse af eurosedler og –mønter samt i givet fald "udfasningsperioden" af bilaget til forordningen. I henhold til artikel 1, litra i), i forordning (EF) nr. 974/98 finder en "udfasningsperiode" kun anvendelse på de medlemsstater, hvor datoen for indførelse af euroen og datoen for overgangen til eurosedler og -mønter er den samme. Dette var ikke tilfældet for de elleve medlemsstater, der indførte euroen pr. 1. januar 1999, og for Grækenland, som indførte euroen pr. 1. januar 2001. I Slovenien, Cypern og Malta var datoen for indførelse af euroen og datoen for overgangen til eurosedler og –mønter den samme (1. januar 2007 for Slovenien og 1. januar 2008 for Cypern og Malta), men disse lande har valgt ikke at have en "udfasningsperiode". Også Slovakiet har i sin plan for overgang til euro fastsat samme dato for indførelsen af euroen og for indførelsen af eurosedler og -mønter (1. januar 2009) og valgt ikke at have en "udfasningsperiode".

Ved denne artikel tilføjes Slovakiet og følgende relevante data for denne medlemsstat til tabellen i bilaget til forordning (EF) nr. 974/98 i den protokollære rækkefølge.

Medlemsstat | Dato for indførelse af euroen | Dato for indførelse af eurosedler og -mønter | Medlemsstat med "udfasningsperiode" |

"Slovakiet | 1. januar 2009 | 1. januar 2009 | Nej" |

4.2. Artikel 2

Denne artikel fastsætter forordningens ikrafttrædelsesdato til den 1. januar 2009, så den får virkning samtidig med Rådets øvrige retsakter vedrørende Slovakiets indførelse af euroen, dvs. på datoen for ophævelsen af Slovakiets dispensation og for ikrafttrædelsen af omregningskursen for den slovakiske koruna.

2008/0096 (CNB)

Forslag til

RÅDETS FORORDNING

om ændring af forordning (EF) nr. 974/98 med henblik på indførelse af euroen i Slovakiet

RÅDET FOR DEN EUROPÆISKE UNION HAR —

under henvisning til traktaten om oprettelse af Det Europæiske Fællesskab, særlig artikel 123, stk. 5,

under henvisning til forslag fra Kommissionen[3],

under henvisning til udtalelse fra Den Europæiske Centralbank[4], og

ud fra følgende betragtninger:

(1) I henhold til Rådets forordning (EF) nr. 974/98 af 3. maj 1998 om indførelse af euroen[5] træder euroen i stedet for valutaerne i de medlemsstater, der opfyldte de nødvendige betingelser for indførelse af den fælles valuta på det tidspunkt, hvor Fællesskabet indledte tredje fase af Den Økonomiske og Monetære Union.

(2) Ved Rådets forordning (EF) nr. 2596/2000[6] blev forordning (EF) nr. 974/98 ændret på en sådan måde, at euroen kunne træde i stedet for Grækenlands nationale valuta.

(3) Ved Rådets forordning (EF) nr. 2169/2005[7] ændredes forordning (EF) nr. 974/98 med henblik på at forberede efterfølgende indførelse af euroen i medlemsstater, som endnu ikke har indført euroen som den fælles valuta.

(4) Ved Rådets forordning (EF) nr. 1647/2006[8] blev forordning (EF) nr. 974/98 ændret på en sådan måde, at euroen kunne træde i stedet for Sloveniens nationale valuta.

(5) Ved Rådets forordning (EF) nr. 835/2007[9] blev forordning (EF) nr. 974/98 ændret på en sådan måde, at euroen kunne træde i stedet for Cyperns nationale valuta.

(6) Ved Rådets forordning (EF) nr. 836/2007[10] blev forordning (EF) nr. 974/98 ændret på en sådan måde, at euroen kunne træde i stedet for Maltas nationale valuta.

(7) I henhold til artikel 4 i tiltrædelsesakten fra 2003 er Slovakiet en medlemsstat med dispensation som defineret i traktatens artikel 122.

(8) I henhold til Rådets beslutning 2008/…/EF af … … 2008 i henhold til traktatens artikel 122, stk. 2, om Slovakiets indførelse af den fælles valuta den 1. januar 2009[11] opfylder Slovakiet de nødvendige betingelser for indførelse af den fælles valuta, og dispensationen til fordel for Slovakiet skal ophæves med virkning fra den 1. januar 2009.

(9) Indførelsen af euroen i Slovakiet er betinget af, at de gældende bestemmelser om indførelse af euroen i forordning (EF) nr. 974/98 udvides til også at gælde for Slovakiet.

(10) Slovakiets plan for overgang til euroen fastsætter, at eurosedler og –mønter bør blive lovligt betalingsmiddel i denne medlemsstat på datoen for indførelse af euroen som dens valuta. Som følge heraf er datoen for indførelse af euroen og datoen for indførelse af eurosedler og –mønter den 1. januar 2009. Ingen "udfasningsperiode" bør finde anvendelse.

(11) Forordning (EF) nr. 974/98 bør derfor ændres i overensstemmelse hermed -

UDSTEDT FØLGENDE FORORDNING:

Artikel 1

Bilaget til forordning (EF) nr. 974/98 ændres i overensstemmelse med bilaget til nærværende forordning.

Artikel 2

Denne forordning træder i kraft den 1. januar 2009.

Denne forordning er bindende i alle enkeltheder og gælder umiddelbart i hver medlemsstat i overensstemmelse med traktaten om oprettelse af det Europæiske Fællesskab.

Udfærdiget i Bruxelles, den .

På Rådets vegne

Formand

Bilag

I bilaget til forordning (EF) nr. 974/98 indsættes følgende linje mellem dataene for Slovenien og Finland.

Medlemsstat | Dato for indførelse af euroen | Dato for indførelse af eurosedler og -mønter | Medlemsstat med "udfasningsperiode" |

- - - - - - - - - - - - - - - - - - - - - - - - - - - - - - - - - - - - - - - - - - - - - - - - - - - - - - -

"Slovakiet | 1. januar 2009 | 1. januar 2009 | Nej" |

[1] EFT L 139 af 11.5.1998, s. 1. Senest ændret ved Rådets forordning (EF) nr. 1647/2006 af 7. november 2006 (EUT L 309 af 9.11.2006, s. 2).

[2] Jf. Rådets forordning (EF) nr. 2596/2000 af 27. november 2000 om ændring af Rådets forordning (EF) nr. 974/98 om indførelse af euroen (EUT L 300 af 29.11.2000, s. 2).

[3] EUT C […] af […], s. […].

[4] EUT C […] af […], s. […].

[5] EFT L 139 af 11.5.1998, s. 1. Senest ændret ved Rådets forordning (EF) nr. xxx/2007 (EUT L, s.).

[6] EFT L 300 af 29.11.2000, s. 2.

[7] EUT L 346 af 29.12.2005, s. 1.

[8] EFT L 309 af 9.11.2006, s. 2.

[9] EUT L […] af […], s. […].

[10] EUT L […] af […], s. […].

[11] EUT L […] af […], s. […].